Χοιρινό με προβάτσες αυγολέμονο
Χοιρινό με προβάτσες αυγολέμονο, oι προβάτσες είναι ένα μαλακό και γλυκό χόρτο που το μαζεύουν οι νησιώτες από παραθαλάσσια ξερολίβαδα.
1,5 κιλό προβάτσες (ή ό,τι χόρτα εποχής θέλουμε), καθαρισμένα και πλυμένα, 3 μικρά ξερά κρεμμύδια, ψιλοκομμένα, 4 κρεμμυδάκια φρέσκα, ψιλοκομμένα, 1 κιλό χοιρινό κρέας από σπάλα, κομμένο σε μερίδες, 1/2 ποτήρι του νερού ελαιόλαδο, 1 κουτ. γλυκού ρίγανη ξερή, 1/2 ματσάκι άνηθος, ψιλοκομμένος, 1 αυγό, χυμός από 2 λεμόνια, αλάτι, φρεσκοτριμμένο πιπέρι
Ζεσταίνουμε το ελαιόλαδο σε μια κατσαρόλα σε μέτρια φωτιά και σοτάρουμε τα φρέσκα και τα ξερά κρεμμύδια για 4-5 λεπτά, μέχρι να γίνουν διάφανα και να μαλακώσουν.Προσθέτουμε το κρέας και συνεχίζουμε το σοτάρισμα μέχρι να αλλάξει χρώμα. Προσθέτουμε τα χόρτα μαζί με 2 νεροπότηρα ζεστό νερό και σκεπάζουμε την κατσαρόλα. Σιγομαγειρεύουμε για περίπου 40 λεπτά. Ρίχνουμε τη ρίγανη, τον άνηθο και αλατοπίπερο και συνεχίζουμε το μαγείρεμα για ακόμα 30 λεπτά ή μέχρι το κρέας να μαλακώσει καλά. Σβήνουμε τη φωτιά και αφήνουμε την κατσαρόλα πάνω στο μάτι.Σε ένα μεγάλο μπολ χτυπάμε καλά με το σύρμα το αυγό με τον χυμό των λεμονιών και προσθέτουμε με μια κουτάλα ζουμί από την κατσαρόλα, σε αργή ροή, ανακατεύοντας διαρκώς για να μην κόψει το αυγό.Προσθέτουμε το αυγολέμονο στην κατσαρόλα, σείοντας διαρκώς για να μη μας κόψει και να πάει παντού. Σερβίρουμε αμέσως.
Διάφορα χόρτα εποχής,Χοιρινό